LV Eiropas Savienības Oficiālais Vēstnesis C 87/8

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 87/07)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“AIL BLANC DE LOMAGNE”

EK Nr.: FR/PGI/005/0470/15.06.2005

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais dienests dalībvalstī:

Nosaukums: Institut National de l'Origine et de la Qualité (I.N.A.O.) Adrese: 51, rue d'Anjou F-75008 Paris Tālr.: (33) 153 89 80 00 Fakss: (33) 142 25 57 97 E-pasts: info@inao.gouv.fr

2. Grupa:

Nosaukums: Association de Défense de l'ail blanc de Lomagne Adrese: Comité BGSO/Agropôle Bât. Alphagro BP 206 F-47931 Agen cedex 9 Tālr.: (33) 553 77 22 70 Fakss: (33) 553 77 22 79 E-pasts: ailblancdelomagne@valorhea.fr Sastāvs: ražotāji/pārstrādātāji ( X ) citi ( X )

3. Produkta veids:

1.6. grupa. Svaigi vai pārstrādāti augļi, dārzeņi un labība.

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Ail blanc de Lomagne”

4.2. Apraksts: Baltas līdz ziloņkaula baltas krāsas galviņas, dažkārt ar violetu svītriņu, kas sastāv no vairākām daiviņām (8 līdz 12 atkarībā no kalibra). “Ail blanc de Lomagne” atšķiras ar savām bēšas krēmkrāsas daiviņām, kas dažkārt iesvītrotas violetā krāsā, un to izmēru un vienādumu. Katru daiviņu apņem viena vienlaidu zvīņa. Visas daiviņas, kas kopā veido galviņu, aptver vairākas plānas zvīņas.

Pārdod “ekstra” vai I kategorijas “Ail blanc de Lomagne” ķiploku galviņas, kurām ir noteikti attiecīgi ierobežojumi, cita starpā tas, ka to diametrs nav mazāks par 45 mm.

“Ail blanc de Lomagne” pārdod sausus tradicionālā pīnītē vai groziņā, maisiņā vai uz paplātītes vai sietiņa mazumtirdzniecības pārdošanas iesaiņojumā.

4.3. Ģeogrāfiskais apgabals: Audzēšana, kaltēšana, lobīšana, tradicionālā saiņojuma sagatavošana un apstiprināšana notiek konkrētajā ģeogrāfiskajā apgabalā. AĢIN noteikšanā ņem vērā šādus faktorus:

vēsturiskā ražošana attiecīgajā apgabalā;

ražošanas ģeogrāfiskais izvietojums, ņemot vērā ražotāju uzskaiti ražotāju organizācijās;

ķiploku audzēšanai jau vairākus gadus desmitus izmantoto teritoriju augsnes un klimata īpašības.

Konkrētais ģeogrāfiskais apgabals aptver 200 turpmāk uzskaitītās komūnas, kuras atrodas divos departamentos.

4.4. Izcelsmes apliecinājums: Zemes gabalu identifikācijas nolūkos ražotājs audzēšanas reģistrā norāda komūnas nosaukumu, zemes gabala platību, tā kadastra numuru, šķirni un iepriekš audzēto kultūru.

Katrai savākšanas punktā piegādātajai partijai pavadzīmē norāda zemes gabala identifikācijas datus. Pārbaudot partiju atbilstību “Ail blanc de Lomagne” īpašībām, tiek īpaši noteiktas AĢIN partijas, kuras tiek saiņotas atsevišķi no citām ķiploku partijām. Katram iesaiņojumam (paplātīte vai mazumtirdzniecības pārdošanas iesaiņojums) ir individuāls identifikācijas numurs, kas nodrošina tā izsekojamību.

4.5. Ražošanas metode:

Ražošanas posms:

Visas ražošanas, kaltēšanas un lobīšanas darbības norisinās noteiktajā apgabalā.

Izvēloties sēklas, ražotājs izmanto šķirņu sarakstu, ko katru gadu izplata asociācija, un sēj vienīgi sertificētas sēklas.

Stādīšanai atļautās šķirnes izvēlas salīdzinājumā ar divām pamatšķirnēm, kas radušās no sākotnējās Blanc de Lomagne. Ir noteiktas jaunu šķirņu apstiprināšanas normas, lai to īpašības varētu salīdzināt ar pamatšķirnēm.

Lomagne apgabala ķiploku audzēšanai labvēlīgajās augsnēs māla saturs pārsniedz 20 %. Neizmanto skābās augsnes, kuru PH ir zemāks par 7,5. Zemes gabala fizikāli ķīmiskā analīze ļauj pārbaudīt to, vai zeme ir labvēlīga šo ķiploku audzēšanai.

Ķiploku audzēšanai ražotājs ģeogrāfiskajā apgabalā izvēlas zemes gabalu, kurā trīs ražas gadus nav audzēti ķiploki. Tur iepriekš nedrīkst būt audzēts sorgo, kukurūza, lucerna, zālāji un citi sīpoldzimtas augi.

Sēšana notiek no 15. oktobra līdz 15. decembrim.

Fitosanitāras darbības veic, ja tas nepieciešams sakarā ar novērojumiem zemes gabalā un/vai novērojumiem, ko atsauces zemes gabalos veikuši agronomi, un/vai prasībām tehniskajos noteikumos. Lai veicinātu darbīgo vielu maiņu, ražotājs ņem vērā kultūraugu reģistrā iepriekš reģistrētas darbības, kā arī to produktu sarakstu, kuri šai kultūrai ir apstiprināti. Reizi divos gados pārbauda izsmidzināšanas materiālu.

Lai nodrošinātu pareizu mēslošanu, ražotājs ņem vērā zemes gabala augsnes analīzi, kas ir veikta pirms ne vairāk kā trim gadiem. Mēslojuma izmantošana ir sadalīta posmos, turklāt tai ir noteikti ierobežojumi. Mēslošanā ņem vērā augu veģetatīvo stāvokli.

Lai noteiktu, kad sākt novākt ražu, ražotājs ņem vērā vizuālos gatavības kritērijus (lapotnes dzeltēšana, kakliņa mīkstums) saistībā ar galviņu svara attiecību pret lapotnes svaru.

Ķiplokus parasti kaltē uz mieta vai ar dinamisku ventilāciju. Kaltēšanas gaitu norāda tas, kā ķiploki zaudē svaru — kaltēšanas ilgums atbilst ķiploku svara zaudēšanai 20–30 % apmērā no novākto galviņu sākotnējā svara.

Pēc kaltēšanas ķiplokus obligāti ar rokām noloba, lai to galviņām iegūtu pietiekamu baltumu. Tiek notīrītas ārējās nespodrās, krāsu zaudējušās vai atplīsušās zvīņas, saglabājot neskartu pēdējo zvīņu. Lobīšanas laikā saknes tiek nogrieztas ar roku pie sakņu pamatnes, pieraugot, lai tā netiktu savainota.

Tad ķiplokus noteiktajā apgabalā var šķirot un apstiprināt — kā tas ir bijis agrāk un kā tas ir joprojām — savākšanas punktā vai saimniecībā. Arī konkrēta šo darbību norises vieta garantē produkta izsekojamību.

Novāktos ķiplokus ar lakstiem pēc apstiprināšanas var saiņot “Ail blanc de Lomagne” tradicionālajā veidā — saišķos, groziņā vai pīnē.

4.6. Saikne:

Vēsturiskie un mūsdienu fakti:

Attiecībā uz ražošanas vēsturi jāatzīmē, ka Castelsarrasin apkaimes lauksaimniecības statistikas krājumā 1868. gadā minēta ķiploku audzēšanas ekonomiskā nozīme Tarnas un Garonnas [Tarn et Garonne] departamentā. Kopš 1902. gada Beaumont de Lomagne komūnā reģistrēti 80 ha ķiploku. Kā liecina ikgadējā lauksaimniecības statistika, ķiploku audzēšana Lomagne 20. gadsimta gaitā aizvien pieņēmusies plašumā: 500 ha 1929. gadā, 2 810 ha 1980. gadā.

Uzņēmuma DURAN dibināšana 1936. gadā, kā arī tradicionālo tirgu rašanās, kuros zemnieki pārdeva lielāko daļu savas produkcijas pārpalikuma, liecina par to, ka ķiploku tirdzniecība Lomagne notiek jau sen.

Kopš sešdesmito gadu sākuma ar ķiplokiem saistīta vesela virkne notikumu: 1961. gadā Beaumont de Lomagne notiek pirmais konkurss par visskaistāko ķiploku saišķi.

Kopš 1994. gada katru gadu Beaumont de Lomagne svin ķiploku dienu.

No 1960. gada tiek arī veikti pētījumi, lai uzlabotu ražošanas metodes. Ar šo pētījumu rezultātiem iepazīstināja valsts ķiploku dienās, kuras Beaumont de Lomagne notika laikā no 1966. līdz 1974. gadam.

Dažādi pasākumi ap “Ail blanc de Lomagne”, tostarp visi tradicionālās saiņošanas konkursi, ir saviesīgi svētki saistībā ar ķiploku ražošanu un veicina produkta reputāciju.

Citas īpašības: tradicionālo zināšanu saglabāšana

“Ail blanc de Lomagne” ražošanu raksturo senseno zināšanu saglabāšana, piemēram, attiecībā uz ķiploku kaltēšanu uz mieta, lobīšanu ar rokām un tradicionālo saiņojumu (pīnes, groziņi vai saišķi).

Tradicionālā kaltēšana uz mieta nozīmē pakārt ar lakstiem novāktos ķiplokus uz pajumē, tomēr ārā, esošiem mietiem.“Autan” vējam ir liela nozīme ķiploku dabiskā kaltēšanā. Tas ir silts un sauss vējš, kas pūš no Vidusjūras. Lomagne tas ir ļoti bieži un tādējādi nodrošina tradicionālo kaltēšanu uz mieta.

Obligāta lobīšana ar rokām ļauj iegūt rūpīgi apstrādātu “Ail blanc de Lomagne” produktu — baltu viendabīgu ķiploka galviņu bez plīsumiem ar vienādi nogrieztām saknēm.

Tas, ka šā auga ziednesis nav ciets, ļauj saiņot “Ail blanc de Lomagne” tam raksturīgā veidā, piemēram, pīnēs vai saišķos. Šiem tradicionālajiem saiņošanas veidiem ir ar ļoti liela nozīme dažādos pasākumos, kurus rīko saistībā ar “Ail blanc de Lomagne”.

4.7. Pārbaudes struktūra:

Nosaukums: Qualisud Adrese: BP 102 Agropole F-47000 Agen Tālr.: (33) 558 06 15 21 Fakss: (33) 558 75 13 36 E-pasts: Qualisud@wanadoo.fr

Qualisud ir pārbaudes struktūra, kas atzīta un akreditēta saskaņā ar standartu EN 45011.

4.8. Marķējums: Neskarot citus īpašus Francijas, Kopienas vai starptautiskos noteikumos, uz marķējuma jābūt šādām AĢIN norādēm:

produkta nosaukums: “Ail blanc de Lomagne”;

Kopienas AĢIN logotips;

partijas identifikācijas numurs.

(1) OV L 93, 31.3.2006., 12. lpp.